Prudentiores filios seculi hujus in sua generatione esse, filiis suis Christus Dominus, qui vera lux est, affirmat, nostramque ignaviam qui, regni ipsius intuitu, terrenas possessiones reliquisse videmur, eleganti redarguit exemplo. Cernimus etenim quam subtiles, quam alacres, quam robusti homines seculi in suis causis existant, quantosque labores pro caducis perferant honoribus, quos ignorant utrum unquam adipisci valeant. Quid vero de sollicitudine heredum memorem cum ibi omnis dissuasio deficiat, et quasi a durissimo saxo excepta resiliat, denique quanquam obitiant vel verbo vel sensu illud apostoli: si quis suorum curam non habet fidem negavit et est infideli deterior, tamen plerumque parentes ipsis ipsam mortem preparant in his que ingentibus curis eis provident. Nimirum sepissime intemperans heres brevissimo spacio vilissimoque precio expendit, in dampno tam anime quam corporis sui, quod predecessores tota pene vita sua, summa istantia, maximo labore, ad commodum illi se provide putaverunt. In his ergo omnibus fidelium certitudo reprehenditur ac vituperatur, quod in rebus in quibus nulla dubietas, nulla fallendi suspicio, nonnumquam hebetes, pigri ac desides inveniuntur, raraque sollicitudine posteriorum morientur. Nos autem hec omnia pertimescentes, ad noticiam futurorum tradimus litteris ea que ad subsidium sancto martiri Marcello famulantium ipsi attributa sunt nostro tempore. Letbaldus, filius Arleii, ad succurrendum monachicum habitum suscipiens, beato martiri unum mansum dedit apud Silviniacum, cum servo qui eum incolebat, scilicet Brunone, uxore quoque ejus ac cunctis filiis, prata autem et silvas ad eumdem mansum pertinentes, et addidit et insuper cursum LX porcorum in ceteris silvis. Si filii vero ejus discesserint de hac vita absque herede legitimo, totum predium quod ibidem est, et illud quod est apud Pusols, et, ad opus ecclesie que est in villa que Oratorium dicitur, in cunctis utensilibus usum per omnes silvas suas. Horum testes sunt: Roclenus de Marciliaco, Arnulphus de Sparvens, Bertrannus de Oratorio et multi alii.